Munisipaliteite stel “knalvrye sones” in teen vuurwerkeFoto: Vuurwerke in Amsterdam ANP Minstens 19 Nederlandse munisipaliteite het weens die “oorlas” van vuurwerke sones ingestel waarbinne geen vuurwerke afgevuur mag word nie. Elke Nuwejaarsdag word verskeie Nederlanders deur vuurwerke beseer en selfs vermink, terwyl groot skade aan eiendom aangerig word. Elke munisipaliteit het sy eie motiverings verskaf vir die instel van vuurwerkvrye sones. By sommiges mag geen vuurwerke naby grasdakke afgevuur word nie, en by ander mag dit nie naby dagsorgsentrums vir kleuters afgevuur word nie. In Suid-Afrika is dit onwettig om vuurwerke sonder ‘n permit, en onder streng voorwaardes in munisipale gebiede af te vuur. Talle troeteldiereienaars kla elke jaar oor die trauma waaraan hul diere weens die onwettige afvuur van vuurwerke blootgestel word. Talle diere word erg beseer in hul desperate pogings om van die lawaai te ontsnap. Op Maroela se Facebook-blad het Hennie Albert (snr) geskryf hoe hy sy hond uit tralies moes lossny soos sy vir die vuurwerke probeer vlug het. Meer as 86% van die deelnemers op Maroela Media se Klikbek het versoek dat daar geen vuurwerke afgevuur word nie ter wille van diere.